Uhulumende Uqinisa Imizamo Yokuthuthukisa Inkampani Yakhe Eye Air Zimbabwe
Uhulumende weZimbabwe uthi ukuze aphumelele kulokhu usedinga amankampani akumsebenzi munye okusebenzelana lawo, okuzaphathisa ukuba ibuyele kusimo sayo sakudala i-Air Zimbabwe
HARARE — Emizameni yokuvuselela inkampani yakhe yendizamtshina eye Air Zimbabwe, uhulumende uveze ukuba udinga amankampani akumsebenzi munye okusebenzelana lawo, okuzaphathisa ukuba ibuyele kusimo sayo sakudala ilizwe lingakatholi uzibuse. Lokhu kuphume emhlanganweni lentathelizindaba, wokuphawula okusemthethweni amalungiselelo womhlangano omkhulu wamankampani endizamtshina emazweni awezwekazi le Africa, phansi kwenhlanganiso ye Africa Airlines Association – AFRAA. Wenzelwa eZimbabwe lumhlangano walonyaka wesimatshumi mane lasitshiyagalombili, eVictoria Falls kusukela mhlaka 20 kusiya ku 22 Lwezi 2016, ngoba eleZimbabwe kuyilo eliphethe ubukhokheli beAFRAA lonyaka. Umphathintambo wezokuthwalwa kwabantu lempahla uDr Jorum Gumbo utshele intathelizindaba eemkhosini owenzelwe eHarare International Conference Centre – HICC, ukuba uhulumende ezimisele ukuyivuselela linkampani, ibuyele kusimo sayo sakudala. UGumbo uthi yikhona bezakhangelisisa lamankampani asetshengise isifiso sokusebenzelana leAir Zimbabwe esitshabalele. “ Unobhala jikelele weAFRAA, uDr Elijah Chingosho uthi kungalesi sizatho uqakatheke kakhulu umhlangano walonyaka. Okungumbono osekelwe ngosaphethe isikhundla somqondisi we Air Zimbabwe enguye njalo umkhokheli wenhlanganiso ye AFRAA lonyaka, umnumzana Edmund Makona. Abe AFRAA bathi kumqoka ukuthuthukiswa kwe Air Zimbabwe ngoba ukusebenza kuhle kwayo kuphathisa kuntuthuko yomnotho welizwe kungakho ohulumende kumele bawaphathise amankampani endizamtshina.